Document ID: 32005D0620

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Αυγούστου 2005
για την τροποποίηση του παραρτήματος II της απόφασης 79/542/ΕΟΚ του Συμβουλίου σχετικά με τις εισαγωγές νωπού κρέατος από την Αργεντινή και τη Ρωσία
[κοινοποιηθείσα υπό τον αριθμό Ε(2005) 3147]
(Κείμενο που παρουσιάζει ενδιαφέρον για τον ΕΟΧ)
(2005/620/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 παράγραφοι 1 και 4,
Εκτιμώντας τα ακόλουθα:
(1)
Το τμήμα 1 του παραρτήματος ΙΙ της απόφασης 79/542/ΕΟΚ του Συμβουλίου, της 21ης Δεκεμβρίου 1979, περί καταρτίσεως ενός πίνακα τρίτων χωρών ή περιοχών τρίτων χωρών, καθώς και για τον καθορισμό όρων όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2), περιέχει κατάλογο τρίτων χωρών και περιοχών τρίτων χωρών από τις οποίες επιτρέπεται η εισαγωγή ορισμένων ζώντων ζώων και του νωπού κρέατός τους από τα κράτη μέλη.
(2)
Η περιοχή AR-4 της Αργεντινής είναι απαλλαγμένη από τον αφθώδη πυρετό χωρίς εμβολιασμό. Το γεγονός αυτό αντικατοπτρίζεται σωστά στους ειδικούς όρους που περιλαμβάνονται στον κατάλογο του μέρους 1 του παραρτήματος ΙΙ της απόφασης 79/542/ΕΟΚ σύμφωνα με τους οποίους η χρήση κτηνιατρικών πιστοποιητικών BOV, OVI, RUW και RUF επιτρέπεται για την εν λόγω περιοχή. Ωστόσο, ο κατάλογος τρίτων χωρών και των περιοχών τους στο μέρος 1 του παραρτήματος ΙΙ της εν λόγω απόφασης όπως φαίνεται στην αντίστοιχη για την περιοχή AR-4 σειρά δεν αντικατοπτρίζει το γεγονός αυτό. Συνεπώς, πρέπει στην εν λόγω σειρά να συμπληρωθούν τα πιστοποιητικά RUW και RUF για λόγους διαφάνειας και συνέπειας.
(3)
Η ημερομηνία εφαρμογής των γεωγραφικών και χρονικών περιορισμών που αφορούν την περιοχή AR-8 δεν έχει συμπληρωθεί σωστά και μπορεί να προκαλέσει σύγχυση. Για λόγους διαφάνειας η ημερομηνία εφαρμογής στον πίνακα των ειδικών όρων για την περίοδο κατά την οποία δεν επιτρέπονται εισαγωγές πρέπει να αντικατασταθεί από την ημερομηνία 17 Μαρτίου 2005.
(4)
Από την περιοχή Murmansk της Ρωσίας επιτρέπεται η εισαγωγή στην Κοινότητα κρέατος εκτρεφόμενων μη κατοικίδιων ζώων πλην συειδών και μονόπλων. Η Ρωσία ζήτησε από την Επιτροπή να συμπεριληφθεί η αυτόνομη περιοχή Yamalo-Nenets στον κατάλογο των τρίτων χωρών ή των περιοχών τους ώστε από την περιοχή αυτή να μπορεί να εισαχθεί στην Κοινότητα νωπό κρέας εκτρεφόμενου ταράνδου.
(5)
Ως ανταπόκριση στο αίτημα αυτό πραγματοποιήθηκε αποστολή στην αυτόνομη περιοχή Yamalo-Nenets από το Γραφείο τροφίμων και κτηνιατρικών θεμάτων (ΓΤΚΘ) από τις 22 έως τις 26 Νοεμβρίου 2004. Το πόρισμα της αποστολής ήταν ότι η κατάσταση της υγείας των ζώων στην περιοχή ήταν ικανοποιητική και ότι η αρμόδια κτηνιατρική αρχή παρέχει τις δέουσες εγγυήσεις όσον αφορά τη συμμόρφωση με τη νομοθεσία της Κοινότητας, ιδίως με τα σημεία που αναφέρονται στο άρθρο 8 παράγραφος 1 της οδηγίας 2002/99/ΕΚ. Επιπλέον, η Ρωσία υπέβαλε σχέδιο δράσης ανταποκρινόμενη με ικανοποιητικό τρόπο σε όλες τις συστάσεις της έκθεσης αποστολής.
(6)
Συνεπώς, είναι σκόπιμο να συμπεριληφθεί στον κατάλογο η αυτόνομη περιοχή Yamalo-Nenets ως περιοχή από την οποία επιτρέπεται η εισαγωγή στην κοινότητα νωπού κρέατος εκτρεφόμενων μη κατοικίδιων ζώων πλην συειδών και μονόπλων.
(7)
Το μέρος 1 του παραρτήματος II της απόφασης 79/542/ΕΟΚ πρέπει να τροποποιηθεί αναλόγως.
(8)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 1 του παραρτήματος II της απόφασης 79/542/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση αρχίζει να ισχύει την τριακοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Εφαρμόζεται άμεσα.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 18 Αυγούστου 2005.

Labels: 17
0
3
6
18